**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

22. júna 2012

**Memorandum**

**o spolupráci pri riešení technického stavu cesty III/50310 medzi Bratislavským samosprávnym krajom, obcou Rohožník, spoločnosťami Holcim (Slovensko) a.s., Baumit spol. s r.o. a ALAS Slovakia**

Materiál predkladá: Materiál obsahuje:

JUDr. Ivo Nesrovnal 1. „Memorandum o spolupráci...“

podpredseda 2. Dôvodová správa

3. Uznesenie

Zodpovedný:

Ing. Ladislav Csáder

riaditeľ odboru dopravy

Spracovateľ:

Ing. Ladislav Csáder

riaditeľ odboru dopravy

Bratislava

jún 2012

Návrh uznesenia

**UZNESENIE č. ......./ 2012**

zo dňa 22.06.2012

Zastupiteľstvo Bratislavského samosprávneho kraja po prerokovaní materiálu

1. **s c h v a ľ u j e**

Memorandum o spolupráci medzi Bratislavským samosprávnym krajom a obcou Rohožník a spoločnosťami Holcim Slovensko a.s., Baumit spol. s r.o. a ALAS Slovakia spol. s r.o. pri riešení technického stavu cesty III/50310

1. **u k l a d á**

riaditeľovi úradu Bratislavského samosprávneho kraja

zabezpečiť podpis memoranda o spolupráci pri plnení úloh súvisiacich s riešením technického stavu cesty III/50310 štatutárnym zástupcom Bratislavského samosprávneho kraja, Ing. Pavlom Frešom.

Termín: 6. júla 2012

**D ô v o d o v á s p r á v a**

Memorandum o  spolupráci pri riešení technického stavu cesty III/50310 medzi

Bratislavským samosprávnym krajom a obcou Rohožník a spoločnosťami Holcim (Slovensko) a.s., Baumit spol. s r.o. a ALAS SLOVAKIA spol. s r.o. bolo pripravené z dôvodu nutného riešenia nevyhovujúceho stavu predmetnej cesty, zabezpečujúcej dopravné napojenie priemyselnej a obytnej zóny Rohožníka a okolitých obcí s ostatnou cestnou sieťou, s okresným mestom Malacky a diaľnicou D2.

Na nevyhovujúci stav predmetnej cesty opakovane upozorňujú predstavitelia miestnej samosprávy, správca komunikácie Regionálnych ciest Bratislava ako aj dopravná polícia.

Cesta III/50310 medzi Rohožníkom a Malackami je dôležitou spojnicou malokarpatského Podhoria s okresným mestom Malacky a cez diaľnicu D2 s hlavným mestom. Záťaž pre cestnú komunikáciu predstavuje najmä preprava nákladnou dopravou z výrobných závodov spoločností Holcim, ALAS, Baumit, Agropartner, ktorí sú zároveň významnými zamestnávateľmi v regióne Podhorie.

V súčasnosti je schválené dočasné dopravné značenie, ktoré zjednosmernilo pohyb nákladnej dopravy – naložené nákladné autá v smere Rohožník - Malacky po ceste III/50310, prázdne v smere Lozorno - Jabloňové - Pernek. Toto dočasné riešenie podmienili Obvodný úrad pre cestnú dopravu a pozemné komunikácie a Okresný dopravný inšpektorát realizáciou rekonštrukcie cesty v čo najkratšom čase.

Rekonštrukcia cesty III/50310 je v súlade s pripravovaným územným plánom. Ministerstvo obrany SR vydalo listom z 1.4.2010 súhlas s umiestnením stavby vo vojenskom obvode Záhorie, podľa vyjadrenia Ministerstva životného prostredia SR z 1.2.2012 rekonštrukcia cesty III/50310 nepodlieha posúdeniu podľa zákona o posudzovaní vplyvov na životné prostredie.

Rekonštrukciou cesty III/50310 sa výrazne zlepší dopravné napojenie oblasti. Ťažká nákladná doprava bude po nej presmerovaná na diaľnicu D2 (výhľadovo priamo na diaľničné kolektory ktorých výstavbu Národná diaľničná spoločnosť pripravuje).Zlepší sa tak mimo iné možnosť distribúcie produkcie z priemyselných závodov v Rohožníku, ale aj životné podmienky v obciach, ktorými doteraz používaná cesta II/501 prechádza (Kuchyňa, Pernek, Jabloňové, Lozorno).

Pokiaľ cesta III/50310 nebude v dohľadnom čase rekonštruovaná, vplyvom ťažkej nákladnej dopravy hrozí jej úplná deštrukcia. Tak isto hrozí výrazné zhoršenie stavu cesty II/501 z toho istého dôvodu. Okrem neúnosných životných podmienok v menovaných obciach, by to znamenalo výrazné zhoršenie logistických a tým aj ekonomických podmienok pre priemyselné závody v Rohožníku, so všetkými sociálnymi dopadmi pre región.

Pre Bratislavský samosprávny kraj z memoranda vyplýva záväzok zabezpečenia zmluvných vzťahov k dotknutým pozemkom vo Vojenskom priestore Záhorie a vo vlastníctve štátu a právnických osôb zriadených štátom, právoplatného stavebného povolenia, systému financovania a realizácie rekonštrukcie podľa možností rozpočtu BSK.

Zmluva zatiaľ nemá priamy vplyv na rozpočet BSK. Potrebnú projektovú dokumentáciu zabezpečia zmluvní partneri memoranda. Nároky na rozpočet bude mať až v roku 2013 a ďalších v závislosti na prijatom spôsobe financovania.

**Memorandum**

**o spolupráci pri riešení technického stavu cesty III/50310**

medzi

Bratislavským samosprávnym krajom

a

obcou Rohožník

a

spoločnosťami Holcim (Slovensko) a.s., Baumit spol. s r.o., ALAS SLOVAKIA spol. s r.o.

Preambula

Cesta III/50310 obcou Rohožníkom a Malackami je dôležitou spojnicou malokarpatského Podhoria s okresným mestom Malacky a cez diaľnicu D2 s hlavným mestom.

Cesta bez stavebných úprav a rekonštrukcie slúži od 70-tych rokov. Stav cesty, vrátane šírky a pevnosti krajníc nezodpovedá súčasnému stavu nárastu automobilovej dopravy, hlavne ťažkej nákladnej dopravy a vyžaduje kompletnú rekonštrukciu, čo konštatuje aj Obvodný úrad pre cestnú dopravu a pozemné komunikácie a Okresný dopravný inšpektorát. V súčasnosti je schválené dočasné dopravné značenie, ktoré zjednosmernilo pohyb nákladnej dopravy – naložené nákladné autá v smere Rohožník - Malacky po ceste III/50310, prázdne v smere Lozorno - Jabloňové - Pernek. Toto dočasné riešenie Obvodný úrad pre cestnú dopravu a pozemné komunikácie a Okresný dopravný inšpektorát podmienili realizáciou rekonštrukcie cesty v čo najkratšom čase.

Potrebu rekonštrukcie uvedenej cesty podčiarkuje aj skutočnosť, že je strategickým napojením na ostatnú cestnú sieť pre výrobné závody spoločností Holcim, ALAS, Baumit či Agropartner, ktorí sú zároveň významnými zamestnávateľmi v regióne Podhorie.

Cieľom tohto memoranda je vyjadrenie spoločného úsilia:

* vo vypracovaní projektovej dokumentácie pre územné rozhodnutie, vydaní územného rozhodnutia na „Rekonštrukcia cesty III/50310 Rohožník – Malacky“ (ďalej len predmetná rekonštrukcia),
* v príprave projektovej dokumentácie pre stavebné povolenie a získaní stavebného povolenia na predmetnú rekonštrukciu,
* v realizácii predmetnej rekonštrukcie.

*Preto v záujme úspešnej realizácie rekonštrukcie cesty III/50310 medzi Rohožníkom a Malackami*

Bratislavský samosprávny kraj

a

obec Rohožník

a

spoločnosti Holcim (Slovensko) a.s., Baumit spol. s r.o., ALAS SLOVAKIA spol. s r.o.

prijímajú toto memorandum o spolupráci

Článok I

Signatári memoranda vyjadrujú vôľu prispieť k naplneniu spoločného cieľa, t.j. realizovať predmetnú rekonštrukciu – rekonštrukciu cesty III/50310 medzi Rohožníkom a Malackami.

Holcim, Baumit, ALAS vyjadrujú pripravenosť za predpokladu uzavretia spresňujúcej zmluvy s BSK\*:

1. Realizovať výberové konanie na zhotoviteľa projektovej dokumentácie pre územné rozhodnutie a projektovej dokumentácie pre stavebné povolenie na predmetnú rekonštrukciu.
2. Objednať a financovať zhotovenie uvedenej projektovej dokumentácie.
3. Realizovať kroky na získanie právoplatného územného rozhodnutia a pri prerokovaní projektovej dokumentácie pre stavebné povolenie za pomoci a súčinnosti BSK.
4. Prerokovanú projektovú dokumentáciu pre stavebné povolenie bezodplatne odovzdať Bratislavskému samosprávnemu kraju.

\* Predmetom zmluvy bude:

1. Záväzok Holcim, Baumit, ALAS investovať potrebné prostriedky na obstaranie uvedenej projektovej dokumentácie pre územné rozhodnutie a uvedenej projektovej dokumentácie pre stavebné povolenie podľa technických parametrov určených v spolupráci s BSK a dokumentáciu bezodplatne odovzdať BSK.
2. Záväzok BSK vrátiť spoločnostiam Holcim, Baumit a ALAS prostriedky preukázateľne investované na obstaranie uvedenej projektovej dokumentácie pre územné rozhodnutie a uvedenej projektovej dokumentácie pre stavebné povolenie, a to do 30 dní, odkedy o to uvedené spoločnosti písomne požiadali, v prípade, že BSK do termínu stanoveného v tomto memorande nezaistí 1) systém financovania realizácie predmetnej rekonštrukcie, 2) začatie výberového konania na zhotoviteľa predmetnej rekonštrukcie, 3) začatie realizácie predmetnej rekonštrukcie alebo 4) ukončenie realizácie predmetnej rekonštrukcie.

Obec Rohožník vyjadruje pripravenosť poskytnúť súčinnosť pri:

1. Majetkoprávnom vysporiadaní pozemkov súkromných vlastníkov v katastri obce Rohožník, dotknutých predmetnou rekonštrukciou.

Bratislavský samosprávny kraj vyjadruje pripravenosť:

1. Zabezpečiť systém financovania realizácie predmetnej rekonštrukcie.
2. Zabezpečiť spoluprácu a koordináciu pri príprave projektovej dokumentácie vo forme konzultácii a odporúčaní v rámci prerokovacieho procesu a poskytnúť pomoc a súčinnosť pri realizácii krokov na získanie právoplatného územného rozhodnutia a pri prerokovaní projektovej dokumentácie pre stavebné povolenie.
3. Zabezpečiť zmluvné vzťahy k pozemkom dotknutým predmetnou rekonštrukciou vo Vojenskom priestore Záhorie vo vlastníctve, resp. správe štátu, a právnických osôb zriadených štátom.
4. Zabezpečiť právoplatné stavebné povolenie na predmetnú rekonštrukciu.
5. Zabezpečiť realizáciu predmetnej rekonštrukcie podľa právoplatného stavebného povolenia a príslušnej projektovej dokumentácie spôsobom, ktorý zohľadní možnosti rozpočtu BSK.

Časový harmonogram:

1. Projektová dokumentácia pre územné rozhodnutie do 3. štvrťroku 2012
2. Zabezpečiť systém financovania do 4. štvrťroku 2012
3. Právoplatné územné rozhodnutie do 4. štvrťroku 2012
4. Projektová dokumentácia pre stavebné povolenie do 1. štvrťroku 2013
5. Začatie výberového konania na zhotoviteľa do 1. štvrťroku 2013
6. Právoplatné stavebné povolenie do 2. štvrťroku 2013
7. Začatie realizácie podľa možností rozpočtu BSK v 3. štvrťroku 2013
8. Ukončenie realizácie do konca roka 2015

Článok II

Záverečné ustanovenia

1. Toto memorandum je možné meniť a dopĺňať len písomnými dodatkami prijatými podpísanými stranami.
2. Dokument sa uzatvára na dobu určitú do ukončenia predmetnej rekonštrukcie.

V Bratislave: .................................

Za Bratislavský samosprávny kraj:

Za Obec Rohožník:

Za Holcim (Slovensko) a.s.

Za ALAS SLOVAKIA spol. s r.o.

Za Baumit spol. s r.o.